ગુજરાતી બાળવિશ્વકોશની સંપાદનસમિતિના સભ્યો – અધિકરણલેખકો જે અધિકરણો તૈયાર કરે તે જે તે વિષયના વિદ્વાનોને બતાવવામાં આવે છે. એમની નજર હેઠળથી પસાર થયેલા અધિકરણોને મુખ્ય સંપાદક પણ ચકાસી, એમાં જરૂરી શુદ્ધિવૃદ્ધિ કે કાટછાંટ કરી છેવટનું રૂપ આપે છે. તે પછી સમુચિત ચિત્રોની ગોઠવણી થાય છે. ગ્રંથ તૈયાર થાય તે પહેલાં મુખ્ય સંપાદક તથા લેખકમંડળ દ્વારા ત્રણથી ચાર વાર બાળવિશ્વકોશની વસ્તુસામગ્રીની અનેક ર્દષ્ટિએ ચકાસણી કરવામાં આવે છે. આ કોશમાં પાયાની, શ્રદ્ધેય, પ્રમાણભૂત અને છેલ્લામાં છેલ્લી – અદ્યતન તબક્કા સુધીની માહિતી સમાવવામાં આવે તેનું ખાસ ધ્યાન રાખવામાં આવે છે. આમ નિશ્ચિત પૃષ્ઠસંખ્યાની મર્યાદા સાચવીને અહીં ખગોળ, ભૂગોળ, ઇતિહાસ, સંસ્કૃતિ, રાજકારણ, ધર્મ, સમાજ, વાણિજ્ય-વ્યવસાય, કલા, સાહિત્ય, વિજ્ઞાન, વનસ્પતિ અને પ્રાણીસૃષ્ટિ વગેરેની સાથે સંળાયેલા અને બાળકિશોરોના અનુભવક્ષેત્રમાં – જ્ઞાનપરિસરમાં આવતા અનેક વિષયોની રસપ્રદ માહિતી આકર્ષક રંગીન ચિત્રો સાથે બાળવિશ્વકોશના ખંડમાં રજૂ થતી રહી છે.